РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број: 06-2/137-20

28. oктобар 2020. године

Б е о г р а д

ЗАПИСНИК

ДРУГЕ СЕДНИЦЕ ОДБОРА ЗА ФИНАНСИЈЕ,РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА, ОДРЖАНЕ 28. ОКТОБРА 2020. ГОДИНЕ

Седница је почела у 9,30 часова.

Седници је председавала др Александра Томић, председник Одбора.

Седници су присуствовали чланови Одбора: Верољуб Арсић, Зоран Бојанић, Никола Јоловић, Душко Тарбук, Оливера Пешић, Соња Влаховић, Бобан Бирманчевић, Братимир Васиљевић, Ана Чарапић, Владимир Маринковић, Марина Рагуш, Золтан Пек и Милорад Мијатовић.

Седници су присуствовали заменици чланова Одбора: Велибор Милојичић, (заменик Горана Ковачевића) и Ђорђе Косанић (заменик Марије Јовановић) .

Седници није присуствовао Душан Бајатовић, заменик председника Одбора.

На предлог председника Одбора, Одбор је већином гласова (10 гласова „за“, један није гласао) утврдио следећи:

Д н е в н и р е д:

 - Усвајање записника са 1. седнице Одбора;

1. Утврђивање Предлога одлуке о престанку функције члана Фискалног савета;
2. Покретање поступка за избор члана Савета гувернера Народне банке Србије;
3. Доношење одлуке о покретању поступка за утврђивање предлога за избор председника и једног члана Републичке комисије за заштиту права у поступцима јавних набавки;
4. Доношење одлуке о образовању Радне групе за спровођење поступка за избор председника и једног члана Републичке комисије за заштиту права у поступцима јавних набавки;
5. Образовање Пододбора за разматрање извештаја о обављеним ревизијама Државне ревизорске институције.

Пре преласка на рад по утврђеном дневном Одбор је већином гласова (10 гласова „за“, један није гласао) усвојио записник са 1. седнице Одбора.

**ПРВА ТАЧКА ДНЕВНОГ РЕДА: Утврђивање Предлога одлуке о престанку функције члана Фискалног савета**

 Др Александра Томић је упознала чланове Одбора да је Фискални савет дописом од 8. октобра 2020. године, обавестио Народну скупштину да је члан Фискалног савета Владимир Вучковић поднео оставку на функцију члана Фискалног савета.

Народна скупштина је Владимира Вучковића изабрала за члана Фискалног савета 20. јула 2017. године, на период од шест година.

 Чланом 92а и 92б Закона о буџетском систему прописано је да председника и чланове Фискалног савета бира Народна скупштина на предлог председника Републике, министра финансија и гувернера Народне банке Србије.

Чланом 92г став 1. тачка 3) Закона о буџетском систему прописано је да чланство у Фискалном савету престаје пре истека мандата подношењем оставке о чему Фискални савет без одлагања обавештава Народну скупштину сходно члану 92д став 1. Закона. Одлуку о престанку функције, односно разрешењу члана Фискалног савета доноси Народна скупштина.

На основу члана 203. Пословника Народне скупштине, Одбор треба да утврди **Предлог одлуке о престанку функције Владимиру Вучковићу, члану Фискалног савета, због подношења оставке.**

 Одбор је једногласно (15 гласова „за“) утврдио:

На основу члана 92г став 1. тачка 3) Закона о буџетском систему („Службени гласник РС“, бр. 54/09, 73/10, 101/10, 101/11, 93/12, 62/13 – испр.108/13, 142/14, 68/15- др. закон, 103/15, 99/16, 113/17, 95/18, 31/19 и 72/19) и члана 203. стaв 1. Пословника Народне скупштине („Службени гласник РС“, број 20/12 – Пречишћен текст), Одбор за финансије, републички буџет и контролу трошења јавних средстава, на 2. седници одржаној 28. октобра 2020. године, утврдио је Предлог одлуке о престанку функције члана Фискалног савета.

За представника предлагача на седници Народне скупштине одређена је др Александра Томоћ, председник Одбора.

**ДРУГА ТАЧКА ДНЕВНОГ РЕДА: Покретање поступка за избор члана Савета гувернера Народне банке Србије**

 Др Александра Томић је подсетила чланове Одбора да др Миладину Ковачевићу, члану Савета гувернера Народне банке Србије истиче мандат 20. новембра 2020. године. Пошто је чланом 26. став 2. Закона о Народној банци Србије прописано да се најкасније до истека мандата,а најраније 120 дана пре истека мандата изабере нови функционер, потребно је да се до наведеног рока изабере нови члан Савета гувернера Народне банке Србије. У складу са чланом 22. став 1. Закона о Народној скупштини потребно је покренути поступак за избор члана Савета гувернера Народне банке Србије. С тим у вези, Александра Томић је предложила, а Одбор **једногласно** (16 гласова „за“) прихватио да упути допис председницима посланичких група у Народној скупштини са позивом да посланичка група достави предлог кандидата за члана Савета гувернера, у року од 15 дана, са биографијом кандидата и изјавом о прихватању кандидатуре.

Одбор за финансије, републички буџет и контролу трошења јавних средстава ће, као овлашћени предлагач, у поступку утврђивања предлога кандидата организовати разговор са кандидатима, у складу са чланом 203. став 3. Пословника Народне скупштине.

**ТРЕЋА ТАЧКА ДНЕВНОГ РЕДА: Доношење одлуке о покретању поступка за утврђивање предлога за избор председника и једног члана Републичке комисије за заштиту права у поступцима јавних набавки**

 Александра Томић је подсетила да је чланом 189. ст. 2-4. Закона о јавним набавкама, прописано да Народна скупштина бира и разрешава председника и чланове Републичке комисије за заштиту права у поступцима јавних набавки, на предлог одбора Народне скупштине надлежног за финансије, након спроведеног јавног конкурса. Председник и чланови Републичке комисије бирају се на период од пет година, а надлежни одбор покреће поступак за утврђивање предлога за избор председника и чланова Републичке комисије најраније шест месеци пре истека њиховог мандата, а поступак избора се окончава најкасније месец дана пре истека мандата.

 Народна скупштина је 18. децембра 2015. године, донела Одлуку којом је изабрала Хану Хукић за председника Републичке комисије, а Јасмину Миленковић за члана Републичке комисије.

 С обзиром на то да председнику Републичке комисије и наведеном члану Републичке комисије мандат истиче 18. децембра 2020. године, а полазећи од одредби члана 189. став 4. Закона о јавним набавкама, потребно је да Одбор донесе Одлуку о покретању поступка за утврђивање предлога за избор председника и једног члана Републичке комисије објављивањем јавног конкурса.

Одбор је **једногласно** (16 гласова „за“) донео

**О Д Л У К У**

**о покретању поступка за утврђивање предлога кандидата за избор председника и једног члана Републичке комисије за заштиту права у поступцима јавних набавки**

 1. Покреће се поступак за утврђивање предлога кандидата за избор председника и једног члана Републичке комисије за заштиту права у поступцима јавних набавки (у даљем тексту: Републичка комисија).

 2. Оглашава се јавни конкурс за избор председника и једног члана Републичке комисије, у тексту који је саставни део ове одлуке.

 3. Јавни конкурс објавиће се у „Службеном гласнику Републике Србије“, дневном листу „Политика“, као и на интернет страници Народне скупштине [www.parlament.rs](http://www.parlament.rs).

 4. За председника Републичке комисије може бити изабрано лице које испуњава услове за избор из члана 191. став 1. Закона о јавним набавкама.

 5. За члана Републичке комисије може бити изабрано лице које испуњава услове за избор из члана 191. став 3. Закона о јавним набавкама.

 6. Након спроведеног јавног конкурса Одбор за финансије, републички буџет и контролу трошења јавних средстава предложиће Народној скупштини одлуку о избору председника и једног члана Републичке комисије.

 7. О спровођењу ове одлуке стараће се генерални секретар Народне скупштине.

 8. Ова одлука ступа на снагу даном доношења.

**ЧЕТВРТА ТАЧКА ДНЕВНОГ РЕДА: Доношење одлуке о образовању Радне групе за спровођење поступка за избор председника и једног члана Републичке комисије за заштиту права у поступцима јавних набавки**

Александра Томић је предложила да Одбор образује радну групу коју ће чинити три члана Одбора, а која би требало да спроведе изборни поступак са задатком да изврши преглед пријава на јавни конкурс и пратеће документације ради провере и утврђивања испуњености свих услова наведених у јавном конкурсу. Такође, радна група ће бити дужна да о свакој појединачној активности обавештава и своје предлоге подноси Одбору на усвајање.

На предлог председника др Александре Томић, Одбор је једногласно (16 гласова „за“) донео

**О Д Л У К У**

**о образовању Радне групе за спровођење поступка за предлагање кандидата за избор**

 **председника и једног члана Републичке комисије за заштиту права у поступцима**

**јавних набавки**

 1. ОБРАЗУЈЕ СЕ Радна група за спровођење поступка за предлагање кандидата за избор председника и једног члана Републичке комисије за заштиту права у поступцима јавних набавки (у даљем тексту: *Радна група*), у следећем саставу:

 **Председник**:

 **-** Милорад Мијатовић

 **Чланови**:

 - Верољуб Арсић

 - Горан Ковачевић

 2. Задатак Радне групе је да у поступку предлагања кандидата за избор председника и једног члана Републичке комисије за заштиту права у поступцима јавних набавки (у даљем тексту: Републичка комисија), по јавном конкурсу који ће бити објављен у „Службеном гласнику РС“, дневном листу „Политика“ и на интернет страници Народне скупштине Републике Србије, на основу Одлуке 11 број 02-1575/20 од 28. октобра 2020. године, изврши преглед пријава на јавни конкурс и пратеће документације ради провере и утврђивања испуњености свих услова наведених у јавном конкурсу и да о томе поднесе извештај Одбору. Пријаве на конкурс достављају се сваком члану Одбора, а увид у пратећу оригиналну документацију чланови Одбора могу извршити у просторији секретара Одбора.

 3. Радној групи ће у спровођењу задатка из тачке 2. ове одлуке административно-стручну и техничку помоћ пружати запослени у служби Одбора.

 4. Радна група почиње са радом даном доношења одлуке а завршава подношењем свеобухватног извештаја о свом раду Одбору. Радна група је дужна да о свакој појединачној активности обавештава и своје предлоге подноси Одбору на усвајање.

 5. Ова одлука ступа на снагу даном доношења.

**ПЕТА ТАЧКА ДНЕВНОГ РЕДА: Образовање Пододбора за разматрање извештаја о обављеним ревизијама Државне ревизорске институције**

Александра Томић је нагласила да Одбор има бројне обавезе у делу контроле трошења јавних средстава и оне су утврђене пре свега Законом о Државној ревизорској институцији и Пословником Народне скупштине. Стога би требало да се образује пододбор који би наставио да се бави извештајима о обављеним ревизијама корисника јавних средстава које ДРИ подноси Народној скупштини, и који би припремао одговарајућа документа за потребе Одбора у поступку контроле трошења јавних средстава из републичког буџета.

На предлог председника др Александре Томић, Одбор је једногласно (16 гласова „за“) донео

**О Д Л У К У**

**о образовању Пододбора за разматрање извештаја**

**о обављеним ревизијама Државне ревизорске институције**

 1. ОБРАЗУЈЕ СЕ Пододбор за разматрање извештаја о обављеним ревизијама Државне ревизорске институције (у даљем тексту: *Пододбор*), у следећем саставу:

 **Председник:**

- Милорад Мијатовић

 **Чланови:**

 - Горан Ковачевић

- Душан Бајатовић

- Марија Јовановић

- Золтан Пек

- Марина Рагуш

- Зоран Бојанић

 - Верољуб Арсић

 - Владимир Маринковић

Председника Пододбора, у случају спречености да присуствује седници Пододбора, замењује један од присутних чланова Пододбора, на основу међусобног договора присутних чланова Пододбора.

 Члана Пододбора, у случају спречености да присуствује седници Пододбора, замењује његов изабрани заменик за члана Одбора.

Председника или члана Пододбора, коме је престала дужност члана Одбора, замењује његов заменик за члана Одбора- до избора новог члана Пододбора.

2. Задатак Пододбора је да разматра извештаје о обављеним ревизијама корисника јавних средстава које Државна ревизорска институција подноси Народној скупштини и припрема одговарајућа документа за потребе Одбора у поступку контроле примене републичког буџета у смислу законитости, сврсисходности и ефикасности трошења јавних средстава.

3. Државна ревизорска институција ће пружати помоћ Пододбору у разумевању природе и важности ревизорских налаза и изналажењу одговарајућих корективних механизама, уз очување независности своје позиције.

 4. Пододбору ће у спровођењу задатка из тачке 2. ове одлуке административно-стручну и техничку помоћ пружати запослени у служби Одбора.

 5. Ова одлука ступа на снагу даном доношења.

Седница је завршена у 9,45 часова.

Седница је тонски снимана.

СЕКРЕТАР ОДБОРА ПРЕДСЕДНИК

 Тијана Игњатовић др Александра Томић